Diari Oficial de la Generalitat Valenciana


Sumari del DOGV 8021, del 18-04-2017 (2017/3205)

RESOLUCIÓ de 5 d'abril de 2017, de la secretaria autonòmica d'Economia Sostenible, Sectors Productius i Comerç, per la que es resol estimar parcialment el recurs interposat per l'Asociación Nacional de Estaciones de Servicio Automáticas (AESAE) i deixar sense efecte la resolució de 28 d'abril de 2016, de la Direcció General de Comerç i Consum.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8021

Data del DOGV
:   18-04-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/3205


Data del document
:   05-04-2017

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Resolució

Anàlisi jurídica

 Descriptors 

:   * Conselleria d'Economia Sostenible, Sectors Productius, Comerç i Treball

RESOLUCIÓ de 5 d'abril de 2017, de la secretaria autonòmica d'Economia Sostenible, Sectors Productius i Comerç, per la que es resol estimar parcialment el recurs interposat per l'Asociación Nacional de Estaciones de Servicio Automáticas (AESAE) i deixar sense efecte la resolució de 28 d'abril de 2016, de la Direcció General de Comerç i Consum. [2017/3205]  
Vist el recurs d'alçada interposat per l'Asociación Nacional de Estaciones de Servicio Automáticas (AESAE), i en nom i representació d'aquesta Manuel Jiménez Perona, contra la Resolució de 28 d'abril de 2016, de la Direcció General de Comerç i Consum, per la qual s'estableix l'horari diürn en què els establiments de subministrament al detall i venda al públic de carburants i combustibles, hauran de disposar d'una persona responsable dels serveis que es presten mentre estiguen oberts (DOCV 7801, 09.06.2016).  
  
Antecedents de fet  
  
Primer. Amb data 9 de juny de 2016, es publica en el Diari Oficial de la Comunitat Valenciana la Resolució de 28 d'abril de 2016, de la Direcció General de Comerç i Consum, per la qual s'estableix l'horari diürn en què els establiments de subministrament al detall i venda al públic de carburants i combustibles hauran de disposar d'una persona responsable dels serveis que es presten mentre estiguen oberts.  
  
  
Segon. Amb data 21 de juny de 2016, AESAE interposa un recurs d'alçada, pel que sol·licita, d'una part, l'anul·lació de la resolució impugnada i, d'una altra, l'adopció com a mesura cautelar de la suspensió de la mencionada resolució. En resum, les al·legacions efectuades per la recurrent es concreten en:  
a) Nul·litat de ple dret de la resolució objecte de recurs, per tractar-se d'un acte de naturalesa reglamentària. L'entitat recurrent desenvolupa els criteris jurisprudencials i doctrinals que diferencien reglament d'acte administratiu, i conclou que la resolució objecte de recurs és, pel seu contingut, un reglament.  
b) Vulneració de la legislació bàsica estatal, respecte de la normativa tècnica que regula les instal·lacions petrolieres per al subministrament al detall de combustibles i carburants d'automoció denominades «desateses»: en les quals no hi ha personal afecte a la instal·lació i el subministrament del vehicle el realitza la persona consumidora, en estar automatitzat tot el procés.  
c) Vulneració de la legislació bàsica que regula la venda automàtica en els articles 49 a 51 de la Llei 7/1996, de 15 de gener, d'ordenació del comerç al detall (LOCM).  
d) Vulneració del que s'ha previst en l'article 5 de la Llei 20/2013, de 9 de desembre, de garantia d'unitat de mercat (LGUM).  
e) Infracció del que s'ha previst en la Instrucció Tècnica Complementària MI-IP 04.  
f) Infracció del dret comunitari, en concret dels articles 49 a 62 del Tractat de Funcionament de la Unió Europea (TFUE).  
g) Incompliment del requisit de comunicació a la Comissió Europea de les restriccions imposades a la llibertat d'establiment i a la lliure prestació de serveis recollits en la Llei 17/2009, de 23 novembre, sobre el lliure accés a les activitats de serveis i el seu exercici.  
  
Tercer. La Direcció General de Comerç i Consum emet un informe amb data 27 de juny de 2016.  
  
Quart. Amb data 7 de juliol de 2016, la Sotssecretaria sol·licita a l'Advocacia General que emeta un informe respecte de l'al·legació formulada per la recurrent en relació amb la naturalesa reglamentària de la resolució impugnada.  
  
Cinqué. L'Advocacia General emet un informe amb data 1 d'agost de 2016.  
  
Fonaments de dret  
  
Primer. Aquesta Secretaria Autonòmica d'Economia Sostenible, Sectors Productius i Comerç és competent per a resoldre el recurs d'alçada interposat, en virtut del que es disposa en el Decret 100/2016, de 4 d'agost, del Consell, pel qual es modifica el Decret 103/2015, de 7 de juliol, del Consell, pel qual s'estableix l'estructura bàsica de la Presidència i de les conselleries de la Generalitat, i en l'article 114 de la Llei 30/1992, de 26 de novembre, de règim jurídic de les administracions públiques i del procediment administratiu comú (d'ara en avant LRJPAC).  
  
Segon. El recurs d'alçada s'ha interposat dins del termini legal contingut en l'article 115.1 de la LRJPAC.  
  
Tercer. La Llei 10/2015, de 29 de desembre, de mesures fiscals, de gestió administrativa i financera, i d'organització de la Generalitat (DOCV 7689, 31.12.2015) disposa en l'article 81:  
«S'afig una disposició addicional segona a la Llei 1/2011, de 22 de març, per la qual s'aprova l'Estatut dels consumidors i usuaris de la Comunitat Valenciana, d'aquesta manera:  
Disposició addicional segona. Personal en els establiments de distribució al detall i venda al públic de carburants i combustibles  
  
A fi de garantir els drets dels consumidors i usuaris dels col·lectius de l'article 6, en tots els establiments de subministrament al detall i venda al públic de carburants i combustibles, mentre romanguen oberts i en servei en horari diürn, hauran de disposar d'una persona responsable dels serveis que es presten, a fi de garantir l'exercici dels drets reconeguts en aquesta llei.  
  
En el cas de persones amb discapacitat, quan no puguen accedir al subministrament en règim d'autoservei, seran ateses per una persona responsable de les instal·lacions.  
L'incompliment de les obligacions contingudes en aquesta disposició addicional es considerarà una infracció greu.  
La concreció de l'horari diürn es farà per resolució de la direcció general competent en la matèria.»  
En conseqüència, la Llei 10/2015 habilita el director general de Comerç i Consum per al desenvolupament reglamentari de l'horari diürn. Aquesta habilitació legal es va materialitzar en la resolució que és objecte de recurs.   
En atenció al seu contingut, les al·legacions efectuades per la recurrent han d'agrupar-se en: al·legacions contra la Resolució de 28 d'abril de 2016 i al·legacions contra la Llei 10/2015, que estableix l'obligatorietat de disposar en els establiments de distribució al detall i venda al públic de carburants i combustible d'una persona responsable del servei en horari diürn.  
En relació amb aquest segon grup d'al·legacions, detallades en els apartats b) a g) de l'antecedent segon d'aquesta resolució, totes aquestes tenen com a denominador la disconformitat amb el contingut de la disposició addicional segona de la Llei 1/2011. En contestació a aquest conjunt d'al·legacions cal dir, en primer lloc, que contra una llei de la Generalitat no es podrà interposar cap recurs administratiu. En conseqüència, no es pot admetre amb ocasió de la interposició d'un recurs d'alçada que es formulen al·legacions contra les obligacions establides en una llei. En aquest sentit, contra las lleis i disposicions normatives amb força de llei, només es pot plantejar el recurs d'inconstitucionalitat regulat en els articles 161 i següents de la Constitució Espanyola. En conclusió, s'han d'inadmetre totes les qüestions que planteja la recurrent sobre el contingut de la disposició addicional segona de la Llei 1/2011.  
  
En relació amb l'al·legació contra la Resolució de 28 d'abril de 2016, que es concreta en què s'ha vulnerat el principi de legalitat, en ser la resolució impugnada una disposició de naturalesa reglamentària pel seu contingut, l'informe de l'Advocacia General d'1 d'agost de 2016 conclou, en l'apartat cinqué, que:  
«El mateix informe de l'òrgan directiu autor de la resolució ja predetermina, en part, la conclusió. La resolució, d'acord amb el dit informe, porta a cap el desenvolupament de l'Estatut dels Consumidors i l'òrgan autor d'aquesta ho fa en virtut d'un mandat del legislador que determina la competència i «el tipus de norma exigida» per a portar-lo a terme. I si s'analitza el contingut d'aquest desenvolupament a través de la Resolució de 28 d'abril de 2016, es posa de manifest que aquesta s'integra en l'ordenament jurídic, innovant-lo amb caràcter general, i és susceptible de successives aplicacions sense que s'esgote en aquestes la seua eficàcia. Fins i tot estableix excepcions al règim general que hauran de ser reconegudes per resolució motivada sempre que els sol·licitants complisquen els requisits que la mateixa resolució estableix. I la concreció de l'horari diürn constitueix, a més, un element que integrarà la infracció administrativa greu que es tipifica en la disposició addicional segona de l'Estatut dels Consumidors».  
En conclusió a les consideracions efectuades per l'Advocacia General, en tractar-se pel seu contingut d'un reglament, ha de considerar-se en aquest punt que la tramitació de la resolució objecte de recurs no és ajustada a dret. En aquest sentit, el desenvolupament reglamentari de la disposició addicional segona de la Llei 1/2011, ha d'adequar-se a allò que preveu el Decret 24/2009, de 13 de febrer, del Consell, sobre la forma, l'estructura i el procediment d'elaboració dels projectes normatius de la Generalitat.  
Per tot això, resolc:  
Estimar parcialment el recurs interposat per l'Asociación Nacional de Estaciones de Servicio Automáticas (AESAE) i deixar sense efecte la Resolució de 28 d'abril de 2016, de la Direcció General de Comerç i Consum (DOCV 7801, 09.06.2016), a l'efecte que es tramite de conformitat amb allò que s'ha previst en el Decret 24/2009, de 13 de febrer, del Consell, sobre la forma, l'estructura i el procediment d'elaboració dels projectes normatius de la Generalitat.  
Desestimar la resta d'al·legacions formulades, per entendre que no es poden admetre quan van dirigides contra les obligacions establides en una llei.  
Publiqueu aquesta resolució en el Diari Oficial de la Comunitat Valenciana.  
Contra aquesta resolució, que és definitiva en la via administrativa, es pot interposar un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos, comptats des de l'endemà de la notificació, d'acord amb el que estableixen els articles 10.1.a), 14 i 46 de la Llei 29/1998, de 13 juliol, reguladora de la jurisdicció contenciosa administrativa.  
  
València, 5 d'abril de 2017.- La secretària autonòmica d'Economia Sostenible, Sectors Productius i Comerç: Blanca Marín Ferreiro.